Ukjente ukjente

**Ukjente ukjente** er en type hendelser eller situasjoner som vi verken er klar over kan skje eller forstår. Det er trusler man ikke har erfaring med eller har hørt om tidligere, og som man mangler teoretisk grunnlag for å kunne forvente. Et eksempel på ukjent-ukjent-problem var da aids-sykdommen kom.

Ukjente-ukjente ansees som en sjelden variant av såkalte svarte svaner. De mest vanlige svarte svaner er derimot *ukjente-kjente,* altså en trussel vi ikke er klar over, men forstår hvordan fungerer. Svarte svaner kan også være *kjente-ukjente* dersom man er klar over en trussel men ikke forstår dens virkemåte. Det eneste svarte svaner ikke kan være er *kjente-kjente*.

Uttrykket «unknown unknowns» stammer fra utviklingen av joharis vindu i 1955, og har vært brukt i prosjektledelse, etterretningsanalyse og strategisk planlegging. Det ble popularisert i media i 2002 da Donald Rumsfeld under en pressekonferanse svarte på spørsmål om manglende bevis for at irakiske myndigheter skulle ha levert masseødleggelsesvåpen til terrorister. I boken *The Decision Book* (2011) av Mikael Krogerus ble uttalelsen omtalt som «Rumsfeld-matrisen». Uttalelsen er også med i dokumentarfilmen *The Unknown Known* (2013) regissert av Errol Morris.

Med hensyn på bevissthet og forståelse kan ukjente-ukjente sammenlignes med andre typer problemer i følgende matrise:

## Opprinnelse
I 1955 formulerte de to amerikanske psykologene Joseph Luft og Harrington Ingham ideen om ukjente ukjente da de utviklet joharis vindu, som er en teknikk for å hjelpe folk til å bedre forstå deres forhold til seg selv så vel som andre. Sikkerhet og etteretning har i lang tid bruke joharis vindu som analyseteknikk.

Begrepet ukjente-ukjente har også blitt brukt i NASA. Rumsfeld siterte NASA-administrator William Graham i sine memoar. Rumsfeld skrev at han først hadde hørt en variant av uttrykket fra Graham da de tjenestegjorde sammen i *Commission to Assess the Ballistic Missile Threat to the United States* på slutten av 1990-årene. Kirk Borne, en astrofysiker som var ansatt som dataviter ved NASA Goddard Space Flight Center på den tiden sa i en TED-tale i april 2013 at han hadde brukt uttrykket ukjente ukjente i en samtale med personell ved Homeland Security Transition Planning Office noen dager før Rumsfelds uttalelser, og spekulerte i at begrepet kan ha blitt silt opp til Rumsfeld og andre høytstående tjenestepersoner i det amerikanske forsvarsdepartementet.

Begrepene «kjente ukjente» og «ukjente ukjente» brukes ofte i prosjektledelse og strategisk planlegging.

Dagens bruk av begrepet er stort sett konsistent med den tidligste kjente bruken. For eksempel ble begrepet brukt i 1979 som bevismateriale i *British Columbia Royal Commission of Inquiry into Uranium Mining*.

Begrepet dukket også opp i en *[[The New Yorker|New Yorker]]-*artikkel fra 1982 om romfartsindustrien, som siterer et eksempel med materialtretthet som årsak til ulykker med de Havilland Comet-fly i 1950-årene.

## Reaksjon
Den kanadiske spaltisten Mark Steyn kalte Rumsfeld sin kommentar en strålende sammenfatning av en ganske kompleks sak.

Den psykoanalytiske filosofen Slavoj Žižek la til at det også finnes en fjerde kategori, «ukjente kjente», som han beskrev som ting man med vilje nekter å erkjenne at man vet. Han hevdet at Rumsfeld mente hovedfarene i konfrontasjonen med Irak var de ukjente ukjente, det vil si truslene fra Saddam hvis natur vi ikke en gang kan mistenke, men at Abu Ghraib-skandalen derimot viser at hovedfaren ligger i «ukjente kjente» – forkastet tro og uanstendig praksis vi later som vi ikke vet om, selv om det danner bakgrunnen for våre verdier.

De tyske sosiologene Christopher Daase og Oliver Kessler var enige i at den kognitive rammen for politisk praksis kan bestemmes av forholdet mellom «det vi vet, det vi ikke vet, og det vi ikke kan vite», men uttalte at Rumsfeld utelot «det vi ikke liker å vite». 

Hendelsen har blitt brukt i flere bøker for å diskutere risikovurdering.

Rumsfeld navnga sin selvbiografi fra 2011 som *Known and Unknown: A Memoir*. I introduksjonen av boken erkjenner han uttrykkelig kilden til memoartittelen og nevner noen få eksempler på uttalelsens fremtredende rolle. *The Unknown Known* er tittelen på Errol Morris sin biografiske dokumentarfilm fra 2013 om Rumsfeld. Der definerer Rumsfeld innledningsvis «ukjente kjente» som «tingene du tror du vet, men som det viser seg at du ikke gjorde», mens mot slutten av filmen definerer han derimot begrepet som «ting du vet, men som du ikke vet at du vet».

Rumsfelds uttalelse på pressekonferansen resulterte i at han i 2003 ble tildelt Foot in Mouth-prisen fra British Plain English Campaign.

## Analytisk vitenskap
Begrepet «kjente ukjente» har blitt brukt på identifikasjon av kjemiske stoffer ved bruk av analytisk kjemi, spesielt massespektrometri. I mange tilfeller et stoff som er ukjent for den som gjennomfører et eksperiment, men faktisk tidligere kjent i enten kjemisk litteratur, en referansedatabase eller på internett. Slike kjemiske forbindelser kalles da «kjente ukjente». Begrepet ble i denne sammenheng foreslått av Little med kolleger (2011), og har en rekke ganger blitt rapportert i litteraturen som en generell tilnærming siden den gang.

## Se også
* Cynefin-rammeverket
* Dunning-Kruger-effekten
* Emisk og etisk
* Joharis vindu
* Svart svane-teorien

## Referanser